« Kódógō á sí, ó kə̄ á édzə̂dzalá yǎ Ninîvə, ó kad bǒd yə̄ wé é fwé māyi wa lóm nə́ ó kad bɔ́. » 3Yónas a kódó á sí, a kə́ə́, ḿból Ǹtondôbə a ngádzó ai nyé. Ninîvə nyé a ngábə́ súg yǎ ánēn dzāl ńnəməná ; wabómbō á zēn mə̄lú mə́lɛ́ nə́ ó túlán dɔ́ á yād. 4Hálā[1] Yónas ǎ wulu yǎ və amǒs ḿbɔ̄g a kə a yédan nyé nâ: “Məlú ánā mə̄wóm mə́nyi, Ninîvə a yi kǔ mīḿbóŋ á sí», 5bǒd yā Ninîvə bə́ ngáyə́bə fɔ́ɔ́ Zāmbá, bə́ ngakə bábēndē nâ dzǎl á ki bidí, á bɔd miǹkúd, a tádigi ai bənyiá bodo a kələ kwí ai bɔ́ngɔ́. 6Ńdɔ̄ é fwé nyi e ngákə kwí ábə ǹkúkúmá yǎ Ninîvə. Ǹkúkúmá á kódō fɔ̄ɔ̄ étɔá ńtómbā dzíé, a mǎn bɔ̄d miǹkúd, a tɔbɔ́ âsǔb ā yōb. 7Ńdɔ a ngábɔ̄ nā bə́ kə̄ bâkad á Ninîvə abénde díé bân bənyiá bodo, nâ: “Mvéndé, tɔ bod, tɔ bíyém bí nə́ ánēn, tɔ ébí bītɔ̄g, dzyá təge dəmələ dzóm, tɔ á kə á mədîga, ngə́ kig nâ á nyū mə̄ndím. 8Bod ai biyə́m[2] bə́ bɔd miǹkúd; dzǎl á yon Ǹtondôbə á mís ai ngul ésə; mod ósə á dzōge m̀bə̂ enyiŋ woé, ai éboe é nə́ nyē á mɔ́. 9Zá ā ndzí, kâm nâ Zambá a yi dúgan ai mvús, a dzǔ ; olún wóé ó vɔ́bí, bía təge bǎd wū. » 10Ńdɔ̄ á Zāmbá á ngāyén éndə́gə́lə́ bə́ bɔɔ, ḿból bə́ ngáman dzoge ḿbə̂ enyiŋ wabán ; ńdɔ a ngáwóg bɔ̄ ngɔ́l, nye a dzogé fə, təgě fə̄ bɔ́ bǎd dzumi éndə́gə́lə́ á ngākad nə́ a yi bɔ́ ndə́gələ. [1] Mǎn ńsəlaná á nə vá ai ákyāí á nə́ á misɛ̂l ewondo yǎ zāŋ sɔ́ndɔ. . [2] Tɔ́ biyə́m byâbɔ endə́gə́lə́ míńsə́m anə́ bod !